Frans dra no. 10-trui in ‘eindstryd’In Handré Pollard en Kie se afwesigheid sal die Springbokke op Frans Steyn se ervaring steun. Foto: Adrian Dennis/AFP. Reg, die Springbokke het verlede naweek se “halfeindstryd” in Buenos Aires gewen, nou skuif alle aandag na Durban. Die Suid-Afrikaners speel immers daar in hul “eindstryd” teen die Argentyne. Jacques Nienaber het vroeër die Bokke se laaste twee wedstryde in die Rugbykampioenskap met uitspeelwedstryde vergelyk; dit is kragmetings wat doodeenvoudig net gewen moet word as hulle van hul bekerdrome ŉ werklikheid wil maak. Die Springbokke se losskakel-spens is egter bra leeg. Benewens Elton Jantjies en Handré Pollard se afwesigheid, het Damian Willemse ook in verlede naweek se wedstryd harsingskudding opgedoen. Maar dankie tog vir Frans Steyn. Toegegee, die meeste ondersteuners was minder beïndruk met sy vertoning in die eerste toets teen Australië, maar hy het koelkop onder druk teen Argentinië gebly om ŉ paar belangrike stelskoppogings oor die dwarslat te jaag. Die 35-jarige speler het laas in 2008 teen Italië op lossakel uitgedraf. Volgens Nienaber is hy juis trots op die wyse waarop sy span in die drukkokersituasie staande gebly het en dit het die kontinuïteit – veral wat spankeuse betref – vergemaklik. “Die een verandering is natuurlik weens Damian se harsingskudding, maar ons is baie tevrede met Frans se kalmte toe hy sy verskyning op die veld gemaak het,” het die Springbok-afrigter gesê. Dan is Pieter-Steph du Toit ook weer terug in die beginspan, terwyl Bongi Mbonambi en Kurt-Lee Arendse onder die plaasvervangers tel. Arendse is vroeër vir vier weke geskors nadat sy poging om die bal vir die Springbokke in die lug terug te wen, teen die All Blacks skeefgeloop het. Oudergewoonte verwag Nienaber ŉ taai wedstryd teen die Suid-Amerikaners. “Hulle het die All Blacks weg van die huis ore aangesit en hulle het verlede week nie een tree vir ons teruggestaan nie. Ons weet dat ŉ baie groot stryd op ons wag.” Die Springbok-afrigter het skrumoorheersing en die doeltreffende benutting van geleenthede as die veldslae uitgesonder wat die rugbyoorlog kan wen. “Dit is maak of breek vir ons hierdie week. As ons die wedstryd en die toernooi wil wen, sal ons vir die volle 80 minute topgehalte rugby moet speel.” Die wedstryd begin Saterdag om 17:05 en die aksie sal regstreeks op SuperSport uitgesaai word. Springbokke: Willie le Roux (heelagter), Canan Moodie (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Frans Steyn (losskakel), Jaden Hendrikse (skrumskakel), Jasper Wiese (agtsteman), Pieter-Steph du Toit (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Malcolm Marx (haker) en Steven Kitshoff (stut). Plaasvervangers: Bongi Mbonambi, Ox Nché, Vincent Koch, Franco Mostert, Duane Vermeulen, Kwagga Smith, Faf de Klerk en Kurt-Lee Arendse.